**Nagovor prof. dr. Blaža Zmazka, predsednika Državne komisije za splošno maturo**

Matura ima na slovenskih tleh zelo dolgo tradicijo, kar potrjujejo tudi takšni spominski dogodki, kot ga praznujemo danes. Že od leta 1850, z nekaj krajšimi prekinitvami, le-ta predstavlja zrelostni izpit ob zaključku gimnazijskega izobraževanja in hkrati vstopnico na univerzitetni študij.Sam sem pripadnik ravno tiste generacije, ki je bila za ta zrelostni izpit prikrajšana in moram priznati, da mi ta košček v mozaiku življenja kar malo manjka.

Zasnova splošne mature, kot jo imamo danes, je v svoji največji meri upoštevala umestitev gimnazijskega izobraževanja in izkušnje iz preteklosti, čeprav nekateri še vedno opozarjajo na preobremenjenost dijakov ob močni eksternosti mature.

Od ponovne uvedbe gimnazijskega programa leta 1990 do danes se je delež dijakov, vpisanih na gimnazijski program povečal iz 19% na preko 40% populacije. V luči prilagajanja tem spremembam bi bilo v prihodnje dobro razmisliti tudi o ustrezni prilagoditvi splošne mature (morda predvsem poenostavitvi vseh postopkov in njene izvedbe le na nekaj zadnjih dni v šolskem letu)in ustreznem uravnoteženju vseh zaključkov srednješolskega izobraževanja.

Splošna matura kot taka trenutno ostaja še edini objektivni korektiv v vsej vertikali slovenskega šolskega sistema in zato nujna za ohranitev kakovosti izobraževanja. Strokovnjaki jo priznavajo kot sistemsko ustrezno orodje za preverjanje splošnih znanj. Ob tem imajo fakultete po veljavni zakonodaji pri vpisu možnost izvajati tudi dodatna preverjanja specifičnih znanj ali naravnanosti kandidatov. Osrednja vrednost splošne mature je, da preverjanje na izpitih poteka standardizirano pod enakimi pogoji in po enotnih kriterijih, kar v največji meri zagotavlja objektivnost maturitetnih rezultatov. Zato vsakokratna ponovna razmišljanja o nadomestitvi mature s sprejemnimi izpiti predstavljajo velik korak nazaj.

Velik pomen za slovensko narodno zavest je bil gotovo začetek opravljanja mature v celoti v slovenskem jeziku. Zelo pomembno vlogo ima slovenščina ponovno v času globalizacije, ko jezike majhnih narodov izpodrivajot.i. globalni jeziki. Prav zato je zelo pomembno, da do maternega jezika gojimo prijazen in zaščitniški odnos. To je tudi eden od temeljnih razlogov, da ima na maturi materinščina poseben status obveznega predmeta, ki se ocenjuje po povišani ocenjevalni lestvici. In zaradi takšne vloge predmeta je potrebno posebej paziti, da z ustrezno pripravo maturitetnih izpitov in z dobrim časovnim načrtovanjem ne povzročamo neprijetnih občutkov celotne generacije splošnih maturantov pri opravljanju izpita iz maternega jezika.

Dovolite mi, da ob tej priložnosti vsem letošnjim maturantom želim uspešen zaključek gimnazijskega izobraževanja, prijetne najdaljše počitnice in uspešen skok v prvo študijsko leto na željen študijski program, vsem pa prijetno praznovanje letošnjega jubileja.